

**საქართველოს სახალხო დამცველის**

**ანგარიში**

**საქართველოში ადამიანის უფლებათა**

**და თავისუფლებათა დაცვის**

**მდგომარეობის შესახებ**

**(ამონარიდი ანგარიშიდან)**

**რელიგიის თავისუფლება და ტოლერანტული გარემო**

2011 წელი

[www.ombudsman.ge](http://www.ombudsman.ge)

**შესავალი**

საანგარიშო პერიოდში, რელიგიის თავისუფლების დაცვისა და ტოლერანტული გარემოს განვითარების კუთხით, რამდენიმე მნიშვნელოვანი მოვლენა დაფიქსირდა.

საქართველოს პარლამენტის მიერ მიღებული გადაწყვეტილებით, სამოქალაქო კოდექსში შევიდა ცვლილება, რომლითაც რელიგიურ გაერთიანებებს მათთვის მისაღები ფორმით რეგისტრაციის გავლის შესაძლებლობა მიეცათ.

საქართველოს საკონსტიტუციო სასამართლომ დააკმაყოფილა საქართველოს პარლამენტის წინააღმდეგ სახალხო დამცველის კონსტიტუციური სარჩელი, რომელშიც სამხედრო სარეზერვო სამსახურის შესახებ კანონმდებლობაში, აღმსარებლობის ნიშნით დისკრიმინაციული ნორმის არაკონსტიტუციურად ცნობას მოითხოვდა.

2011 წელს დაიწყო სასჯელაღსრულების, პრობაციისა და იურიდიული დახმარების საკითხთა მინისტრის 2010 წლის 30 დეკემბრის ბრძანების სრულფასოვანი იმპლემენტაცია – რელიგიური უმცირესობების წარმომადგენელ სასულიერო პირებს, პატიმართა რელიგიური მოთხოვნილებების შესაბამისად, საშუალება მიეცათ, დაუბრკოლებლად შესულიყვნენ თავისუფლების აღკვეთის ადგილებში.

მკვეთრად შემცირდა რელიგიური შეუწყნარებლობის მოტივით ჩადენილი კანონდარღვევები: დევნა რელიგიური შეუწყნარებლობის საფუძველზე, ფიზიკური ძალადობისა და შეურაცხყოფის ფაქტები.

ამავდროულად, ბოლო ორი წლის განმავლობაში შედარებით ადეკვატური გახდა სამართალდამცველების მიერ რელიგიური შეუწყნარებლობის ნიშნით ჩადენილ კანონდარღვევებზე რეაგირება. წინა წლებისგან განსხვავებით საანგარიშო პერიოდში რელიგიური შეუწყნარებლობის ნიადაგზე ჩადენილ სამართალდარღვევებს შესაბამისი კვალიფიკაცია ეძლეოდა. პრეზიდენტი და ხელისუფლების წარმომადგენელი სხვა ოფიციალური პირები ხშირად უსვამდნენ ხაზს რელიგიური თავისუფლების დაცვისა და ტოლერანტობის კულტურის განვითარების აუცილებლობას. მათ არადომინანტურ რელიგიურ გაერთიანებებს მიულოცეს მნიშვნელოვანი დღესასწაულები.

მეორე მხრივ, 2011 წელს თავი იჩინა მასობრივი რელიგიურ–ეთნიკური შეუწყნარებლობის პრობლემამ, რაც უმთავრესად ისევ და ისევ რელიგიური გაერთიანებების რეგისტრაციასთან დაკავშირებით პარლამენტის მიერ განხორციელებულ საკანონმდებლო ცვლილებას მოჰყვა.

მწვავე და პრობლემატურ სფეროდ რჩება რელიგიური გაერთიანებებისთვის საბჭოთა

 პერიოდში ჩამორთმეული ქონების დაბრუნების საკითხი.

წინა წლების მსგავსად ისევ იყო ადმინისტრაციული ბარიერების ხელოვნურად შექმნის ფაქტები იეჰოვას მოწმეთა რელიგიური გაერთიანების მიერ კანონიერი მშენებლობის ნებართვის მოპოვების მცდელობისას.

რელიგიური უმცირესობების მიმართ უცვლელი დარჩა კანონმდებლობით განსაზღვრული საგადასახადო რეჟიმის დამდგენი ნორმები. თავად რელიგიური უმცირესობების განცხადებით, ისევ პრობლემატურ სფეროს განეკუთვნება საჯარო სკოლებში პედაგოგების დამოკიდებულება რელიგიური უმცირესობების წარმომადგენელი მოსწავლეებისადმი, პროზელიტიზმი, ინდოქტრინაცია, არააკადემიური მიზნით რელიგიური სიმბოლოების გამოფენა სასკოლო სივრცეში.

წინა წელთან შედარებით არ გაუმჯობესებულა რელიგიის თავისუფლებასთან დაკავშირებული პრობლემატიკისა და რელიგიური ტოლერანტობის გაშუქების ხარისხი ტელე-, რადიო- და ბეჭდვით მედიაში.

გამოუძიებელი დარჩა 2008 – 2010 წლებში რელიგიური დევნისა და დისკრიმინაციის 40

– მდე შემთხვევა (იხ. სახალხო დამცველის 2009 და 2010 წლების ანგარიშები).

**რელიგიური გაერთიანებების რეგისტრაცია**

* **საკითხის ისტორია**

2005 წელს საქართველოს პარლამენტმა სამოქალაქო კოდექსის 1506–ე მუხლში შეიტანა ცვლილება, რომლითაც რელიგიურ გაერთიანებებს მიეცათ რეგისტრაციის გავლის შესაძლებლობა ფონდის ან კავშირის სახით. შემდგომში რეგისტრაციის წესი მაქსიმალურად გამარტივდა და სამოქალო კოდექსში „კავშირისა“ და „ფონდის“ ნაცვლად არასამეწარმეო, არაკომერციული იურიდიული პირის შესახებ გაჩნდა ჩანაწერი. თუმცა რამდენიმე რელიგიური გაერთიანებისთვის (კათოლიკე, სომეხთა სამოციქულო, ლუთერული, ბაპტისტური ეკლესიები, იუდაველთა და მუსლიმთა თემები) კერძო სამართლის იურიდიული პირის სტატუსით სარგებლობა, სხვადასხვა მიზეზის გამო, მიუღებელი იყო. სახალხო დამცველი პრობლემის გადაწყვეტის აუცილებლობაზე როგორც ანგარიშებში, ასევე სხვადასხვა ფორმატით გამართული დისკუსიების დროსაც საუბრობდა. მაგრამ თუ საჯარო სამართლის იურიდიული პირის სტატუსით სარგებლობის შესაძლებლობას მხოლოდ რამდენიმე რელიგიური გაერთიანება მიიღებდა, სხვებს კი ამა თუ იმ კრიტერიუმით დაუწესდებოდა ამ სტატუსით სარგებლობის ბარიერი, მაშინ ეს უმცირესობათა კონფესიებს შორის უთანასწორობის წარმოშობის წინაპირობა გახდებოდა. მეორე მხრივ, საჯარო სამართლის იურიდიული პირის სახით რეგისტრაცია სახელმწიფოს მხრიდან რელიგიურ გაერთიანებებზე კონტროლის დაწესების საფრთხეს შეიცავდა, რაც საჯარო სამართლის იურიდიული პირის შესახებ კანონითაა გათვალისწინებული.

აქვე უნდა აღინიშნოს, რომ სახალხო დამცველთან არსებულ რელიგიათა საბჭოში ამ საკითხის შესახებ, განსაკუთრებით 2010–2011 წლებში, ექსპერტების მონაწილეობით არაერთი დისკუსია გაიმართა. საბჭოს სხდომებზე მოწვეული იყვნენ საპატრიარქოს წარმომადგენლებიც, მაგრამ მათ უარი განაცხადეს ამ ფორმატით საკითხის განხილვაში მონაწილეობაზე.

საბოლოოდ, რელიგიათა საბჭოს წევრმა რელიგიურმა გაერთიანებებმა შეიმუშავეს საერთო პოზიცია და ერთობლივი მიმართვა საქართველოს ხელისუფლებისა და დიპლომატიური კორპუსისადმი. მიმართვაში ნათქვამი იყო, რომ: 1. ყველა რელიგიური გაერთიანებისთვის თანასწორ საფუძველზე შესაძლებელი უნდა ყოფილიყო რეგისტრაცია და მათთვის მისაღები სტატუსის მოპოვება; 2. ამას არ უნდა გამოეწვია რელიგიური გაერთიანებების იერარქიზაცია და განსხვავებები უფლებებისა და პრივილეგიების კუთხით; 3. რეგისტრაციის წესის ცვლილებისას სახელმწიფოს არ უნდა მისცემოდა რელიგიური გაერთიანებების კონტროლის შესაძლებლობა.

აქედან გამომდინარე, პარლამენტის მიერ სამოქალაქო კოდექსში შეტანილი ცვლილება სავსებით მისაღები აღმოჩნდა უმცირესობების წარმომადგენელი ყველა რელიგიური გაერთიანებისთვის.

* **ცვლილება სამოქალაქო კოდექსში**

2011 წლის 5 ივლისს საქართველოს პარლამენტმა სამოქალაქო კოდექსში (მუხლი 1509) მიიღო ცვლილებები, რომლებიც რელიგიურ გაერთიანებებს არჩევანის საშუალებას აძლევს – მათ შეუძლიათ დარეგისტრირდნენ საჯარო სამართლის იურიდიულ პირებად, ამასთან, კანონის ეს ნორმა არ ზღუდავს რელიგიურ გაერთიანებას, სურვილისამებრ დარეგისტრირდეს კერძო სამართლის არაკომერციულ იურიდიულ პირად ან საერთოდ არ გაიაროს რეგისტრაცია და იარსებოს არარეგისტრირებული კავშირის სახით. საჯარო სამართლის იურიდიულ პირად, ცვლილებების მიხედვით, საჯარო რეესტრის ეროვნულ სააგენტოს შეუძლია დაარეგისტრიროს საქართველოსთან ისტორიული კავშირის მქონე რელიგიური გაერთიანებები ან ისეთი მიმდინარეობები, რომლებიც ევროპის საბჭოს წევრ ქვეყნებში კანონმდებლობით მიჩნეულია რელიგიად. აღნიშნული ორი კრიტერიუმი საქართველოში არსებული კონფესიების საკმაოდ ფართო სპექტრს მოიცავს. თუმცა იმ შემთხვევაშიც კი, თუ რელიგიური გაერთიანება ვერ დააკმაყოფილებს ამ ორიდან რომელიმე ერთ პირობას, არსებითად, ეს უთანასწორო სამართლებრივ მდგომარეობაში არ ჩააყენებს მას, რადგან რელიგიურ გაერთიანებებს საშუალება აქვთ დარეგისტრირდნენ ასევე კერძო სამართლის იურიდიულ პირებად. უნდა აღინიშნოს, რომ საჯარო სამართლის იურიდიულ პირად რეგისტრირებულ რელიგიურ გაერთიანებაზე არ ვრცელდება „საჯარო სამართლის იურიდიული პირის შესახებ“ საქართველოს კანონი და იგი კერძო სამართლის იურიდიული პირის შესახებ არსებული რეგულაციების სივრცეში რჩება.

* **საკანონმდებლო ცვლილებებთან დაკავშირებული მოვლენები**

საკანონმდებლო ცვლილებას მოჰყვა მართლმადიდებელი ეკლესიის საპატრიარქოს, სხვადასხვა პოლიტიკური პარტიის, მედიისა და საზოგადოების ნაწილის პროტესტი, რომელიც ხშირ შემთხვევაში ქსენოფობიისა და არმენოფობიის გამოვლინებებში გადაიზარდა.

5 ივლისს საკითხის განსახილველად გაიმართა საქართველოს მართლმადიდებელი ეკლესიის სინოდის საგანგებო კრება. საბოლოოდ, სინოდის გადაწყვეტილებამ უაღრესად პოზიტიური როლი შეასრულა შექმნილი ვითარების განეიტრალებაში. საქართველოს მართლმადიდებელი ეკლესიის წმინდა სინოდმა მრევლს სიმშვიდისკენ მოუწოდა და განაცხადა, რომ მხარს უჭერს ნებისმიერი ადამიანისა და რელიგიური გაერთიანების კანონის წინაშე თანასწორობასა და რელიგიის თავისუფლებას.

მართალია, სინოდის ამ პოზიციამ მასობრივი შეუწყნარებლობისა და არმენოფობიის ესკალაციის შეჩერებას შეუწყო ხელი, მაგრამ სპონტანურად არმენოფობიის გამოვლინებებმა მაინც იჩინა თავი. თბილისში, ავლაბარში, სომხური ტაძრის, ეჩმიაძინის პირდაპირ, კედელზე გაჩნდა სომეხი ხალხის შეურაცხმყოფელი წარწერა, ხოლო მოგვიანებით არაფხიზელ მდგომარეობაში მყოფი ორი მოქალაქე “შეიჭრა“ ავლაბრის ეჩმიაძინის ტაძარში– ერთმა მათგანმა ბიბლიიდან ამოხია ფურცლები, ხოლო მეორე საეპისკოპოსო ტახტზე ფეხით შედგა და ტაძარში მყოფი პირები სიტყვიერად შეურაცხყო. აღნიშნული ორი პირი სამართალდამცავებმა დააკავეს. ისინი პასუხისგებაში იქნენ მიცემულნი და მოგვიანებით საპროცესო შეთანხმების საფუძველზე გაათავისუფლეს. საქართველოში სომეხთა სამოციქულო ეკლესიის ეპარქიამ ამ ვანდალურ ფაქტთან დაკავშირებით შეშფოთება გამოხატა, მაგრამ იქვე აღნიშნა, რომ მათ არ სურდათ ამ ფაქტის გამო კანონდამრღვევებს მკაცრი სასჯელი დაჰკისრებოდათ.

დასკვნის სახით უნდა ითქვას, რომ რელიგიური გაერთიანებების რეგისტრაციის წესთან დაკავშირებული საკანონმდებლო ცვლილება პოზიტიური ნაბიჯი იყო თანასწორუფლებიანობის მიღწევის გზაზე, რასაც საერთაშორისო ორგანიზაციების მხრიდან ასევე დადებითი შეფასება მოჰყვა. თუმცა, იმავდროულად, პარლამენტის მიერ გადაწყვეტილების მიღების შემდგომ განვითარებულმა მოვლენებმა დაგვანახა, რომ რელიგიური უმრავლესობის, ოპოზიციური პოლიტიკური სპექტრის, არასამთავრობო ორგანიზაციების, მედიისა და, ზოგადად, საზოგადოების ნაწილში ტოლერანტობისა და თანასწორობის პრინციპებზე მყარი კონსესუსი ჯერ კიდევ არ არის მიღწეული.

**რელიგიურ ნიადაგზე განხორციელებული დევნა, დისკრიმინაცია და შეუწყნარებლობის გამოვლინება**

საანგარიშო პერიოდში სახალხო დამცველის სახელზე რელიგიურ ნიადაგზე განხორციელებული დევნის ერთი, დისკრიმინაციის ორი და სიტყვიერი შეურაცხყოფის ერთი განცხადება შემოვიდა. ოთხივე შემთხვევაში განცხადებებში წარმოდგენილი პრობლემები იეჰოვას მოწმეების რელიგიური გაერთიანების წევრებთან იყო დაკავშირებული.

1. 2011 წელს სახალხო დამცველის სახელზე რელიგიური შეუწყნარებლობის ნიადაგზე განხორციელებული დევნის შესახებ მხოლოდ ერთი განცხადება შემოვიდა, რომლის თანახმად, რელიგიური გაერთიანება იეჰოვას მოწმეთა მიმდევრებს, გ.ხ.–ს, გ.შ.–ს, ე.ხ.–ს და თ.ხ.–ს, ქარელის რაიონის სოფელ რუისში სამქადაგებლო–სამისიონერო საქმიანობის აღსრულებისას მართლმადიდებელმა სასულიერო პირმა, მღვდელმა რ.–მ არაერთგზის მიაყენა ფიზიკური და სიტყვიერი შეურაცხყოფა, სცადა მათთვის რელიგიური ლიტერატურის ჩამორთმევა. განცხადებაში აღნიშნულია, რომ ერთ–ერთი ასეთი თავდასხმა 2011 წლის 16 დეკემბერს მოხდა. მღვდელი ავტომანქანით წამოეწია ე. ხ.–ს და თ. ხ.–ს, სიტყვიერად შეურაცხყო და შეეცადა მათთვის პირადი ნივთები წაერთმია. აღნიშნულ შემთხვევასთან დაკავშირებით დაწყებულია სისხლის სამართლებრივი დევნა სსკ–ს 156–ე მუხლის (დევნა რელიგიურ ნიადაგზე) საფუძველზე.

2. 2011 წლის 4 ივლისს სახალხო დამცველს განცხადებით მიმართა რელიგიური გაერთიანება იეჰოვას მოწმეთა ადვოკატმა. განცხადების თანახმად, 2011 წლის 31 მაისს იეჰოვას მოწმეებმა ნ.ა.–მ და ს.შ.–მ ავტოსაგზაო შემთხვევის შედეგად მიიღეს ფიზიკური დაზიანებები. ისინი გადაიყვანეს ადგილობრივ (ლაგოდეხის) საავადმყოფოში. საავადმყოფოს ქირურგმა ი. თ.–მ და მთავარმა ექიმმა ი.ლ.–მ რელიგიურ ნიადაგზე მათი თანმხლები პირები და მშობლები სიტყვიერად შეურაცხყვეს. ასევე, ახსნა-განმარტებების თანახმად, მოგვიანებით, საავადმყოფოს ტერიტორიაზე მდებარე აფთიაქში მედიკამენტების შეძენისას, მთავარმა ექიმმა ი.ლ.–მ ს.შ.–სა და მის დედას, მიაყენა სიტყვიერი შეურაცხყოფა, უწოდა „მახინჯი იაღოველები“.

განცხადებაში აღწერილ შემთხვევასთან დაკავშირებით სახალხო დამცველის აპარატმა მიმართა საქართველოს შრომის, ჯანმრთელობისა და სოციალური დაცვის სამინისტროს სამედიცინო საქმიანობის სახელმწიფო რეგულირების სააგენტოს და მოითხოვა ინფორმაცია, შეისწავლა თუ არა აღნიშნულმა უწყებამ იეჰოვას მოწმეების მიერ მათდამი გაგზავნილ განცხადებაში მითითებული გარემოებები, რომლებიც უკავშირდება ექიმის მიერ შეურაცხყოფას რელიგიური ნიშნით. 2011 წლის 16 აგვისტოს საქართველოს შრომის, ჯანმრთელობისა და სოციალური დაცვის სამინისტროს სამედიცინო საქმიანობის სახელმწიფო რეგულირების სააგენტოს 2011 წლის 12 აგვისტოს წერილით გვეცნობა, რომ ახსნა–განმარტებები ჩამოერთვათ დაზარალებულებს და სამედიცინო დახმარების პროცესში მონაწილე ყველა ექიმს, საქმის შესწავლის შედეგად, სამედიცინო დახმარების ხარისხის თვალსაზრისით დარღვევა არ დადგინდა. ამავე წერილის თანახმად, ვინაიდან სააგენტო ახორციელებს იურიდიული და ფიზიკური პირების მიერ პაციენტთათვის გაწეული სამედიცინო დახმარების ხარისხის კონტროლს, განცხადებაში მითითებულ სიტყვიერი შეურაცხყოფის ფაქტებზე რეაგირება აღემატება მის კომპეტენციას.

3. სახალხო დამცველს განცხადებით მომართეს იეჰოვას მოწმეთა რელიგიური გაერთიანების ადვოკატებმა. განცხადების თანახმად, მათი კლიენტების, რ.ს.–ს, ლ.ა. –ს და თ.ჭ.–ს, საკუთრებაში არის ქ. სიღნაღში, გზირიშვილის ქუჩა #1-ში მდებარე უძრავი ქონება. 2009 წელს ზემოხსენებულმა პირებმა, კანონის ყველა მოთხოვნის დაცვით, აღნიშნულ მიწის ნაკვეთზე მიიღეს საოფისე შენობა–ნაგებობის მშენებლობის ნებართვა და შესაბამის სამსახურებთან შეთანხმებული სამშენებლო პროექტი. მაგრამ იმ პერიოდში ფინანსური პრობლემის გამო ნებართვით დადგენილ ვადებში ვერ შეძლეს მშენებლობის დაწყება. ვადის გასვლის შემდეგ, 2011 წლის 22 თებერვალს, საქართველოს მთავრობის #57 დადგენილების 57–ე მუხლის თანახმად, განცხადებით მიმართეს სიღნაღის მუნიციპალიტეტის გამგებელს, ნ. კოჭლამაზაშვილს, დაევალებინა შესაბამისი სამსახურებისთვის შეესწავლათ და გაეცათ მშენებლობის ახალი სანებართვო მოწმობა. ადმინისტრაციულმა ორგანომ გაუშვა შენობა–ნაგებობის სანებართვო მოწმობის გაცემისთვის გადაწყვეტილების გამოსატანად დადგენილი 10-დღიანი ვადა. მშენებლობის ნებართვის გაცემის წესისა და სანებართვო პირობების შესახებ საქართველოს მთავრობის #57 დადგენილების 54–ე მუხლი მე–7 ნაწილის თანახმად, თუ ადმინისტრაციული ორგანო დადგენილ ვადაში არ გასცემს წერილობით უარს, ითვლება, რომ მშენებლობის ნებართვაზე თანხმობა გაცემულია და ამ შემთხვევაში ნებართვის მაძიებელი უფლებამოსილია მოითხოვოს სანებართვო მოწმობა. არაერთი მიმართვის მიუხედავად საანგარიშო პერიოდის განმავლობაში სანებართვო მოწმობა არ გაცემულა. განმცხადებელთა თანახმად, ისინი პირადად შეხვდნენ და ესაუბრნენ ნ. კოჭლამაზაშვილს, მაგრამ კვლავ უარი მიიღეს აღნიშნული დადგენილების გაცემაზე. იეჰოვას მოწმეთა ვარაუდით, სამშენებლო ნებართვისა და სანებართვო მოწმობის გაუცემლობის მიზეზი მათი რელიგიური მრწამსი გახდა. საქართველოს სახალხო დამცველის აპარატმა გამოითხოვა შესაბამისი ორგანოდან დეტალური ინფორმაცია უარის საფუძვლის შესახებ. საანგარიშო პერიოდში საქმის შესწავლა არ დასრულებულა. ამდენად, ქ. სიღნაღის მუნიციპალიტეტის გამგებლის ქმედებები შესაძლოა შეიცავდეს დისკრიმინაციის ნიშნებს (სსკ 142–ე მუხლის დარღვევა).

4. საანგარიშო პერიოდში ისეთი შემთხვევაც გამოვლინდა, როდესაც იეჰოვას მოწმეების მიმართ უთანასწორო მოპყრობის ფაქტი გათვალისწინებულ იქნა და მათი მოთხოვნა დაკმაყოფილდა. კერძოდ, რელიგიური გაერთიანების ადვოკატებმა განცხადებით მომართეს სახალხო დამცველს. განცხადების თანახმად, მათ ცხრა კლიენტს, რომლებიც დასაქმებულნი არიან ჭიათურაში შპს „ჯორჯიან მანგანეზში“, სახელფასო უწყისიდან რამდენჯერმე ჩამოეჭრათ თანხა 5 ლარის ოდენობით. განმცხადებლების თქმით, მათთვის, ისევე როგორც შპს–ს სხვა თანამშრომლებისთვის, ჩამოჭრილი სახელფასო თანხა ირიცხებოდა მართლმადიდებლური ეკლესია–მონასტრების მშენებლობის ფონდში. იქიდან გამომდინარე, რომ აღნიშნული პირები არიან იეჰოვას მოწმეები, ამგვარი ქმედება ეწინააღმდეგებოდა მათ რელიგიურ მრწამსს. სიტუაციის გასარკვევად იეჰოვას მოწმე თანამშრომლებმა მიმართეს შპს „ჯორჯიან მანგანეზის“ ჭიათურის სამთო–გამამდიდრებელი კომბინატის მენეჯერს, ა.გ.–ს, სთხოვეს გაეთვალისწინებინა მათი რელიგიური და მორალური შეხედულებები და აღნიშნული თანხა სხვა, არარელიგიური დანიშნულების მქონე საქველმოქმედო ფონდში გადაერიცხათ. თავდაპირველად ა.გ.–მ სიტყვიერად განუცხადა მათ, რომ ამგვარი ქმედება ორგანიზაციის მხრიდან ოფიციალურად არის დადგენილი და იგი ვერაფრის შეცვლას ვერ შეძლებდა. თუმცა საბოლოოდ, „ჯორჯიან მანგანეზის“ ადმინისტრაციის მიერ ამგვარი დისკრიმინაციული მიდგომა შეიცვალა და იეჰოვას მოწმეების მოთხოვნა დაკმაყოფილდა.

მიუხედავად იმისა, რომ საანგარიშო პერიოდში, წინა წლებთან შედარებით, რელიგიური შეუწყნარებლობის საფუძველზე ჩადენილი კანონდარღვევების რაოდენობამ იკლო, აღნიშნული ოთხი ფაქტი, უპირველეს ყოვლისა, იმაზე მიუთითებს, რომ რელიგიურ უმცირესობებს, განსაკუთრებით კი იეჰოვას მოწმეებს, საზოგადოებისა და საჯარო მოხელეების ნაწილი ვერ აღიქვამს საზოგადოების სრულფასოვან და თანასწორუფლებიან წევრებად, შედეგად, ხშირია მათ მიმართ პირდაპირი თუ ირიბი დისკრიმინაცია.

**სამხედრო სარეზერვო სამსახურისადმი კეთილსინდისიერი წინააღმდეგობა**

2011 წელს სხვადასხვა ინსტანციის სასამართლო განიხილავდა 5 სარჩელს, რომლებიც, რელიგიური აღმსარებლობიდან გამომდინარე, იეჰოვას მოწმეების მიერ სამხედრო სარეზერვო სამსახურისადმი კეთილსინდისიერი წინააღმდეგობის გაწევასთან იყო დაკავშირებული. აქედან ორ შემთხვევაში იეჰოვას მოწმეებს დააკისრეს ადმინსტრაციული ჯარიმა (500 ლარი) სარეზერვო სამსახურისადმი თავის არიდების გამო, ხოლო დანარჩენ სამ შემთხვევაში საანგარიშო პერიოდის განმავლობაში სააპელაციო სასამართლოს საქმეების განხილვა არ დაუსრულებია.

2011 წლის 21 დეკემბერს საქართველოს საკონსტიტუციო სასამართლომ გამოაცხადა გადაწყვეტილება სახალხო დამცველის კონსტიტუციური სარჩელთან დაკავშირებით, რითაც აღიარა პირის კეთილსინდისიერი წინააღმდეგობის უფლება სამხედრო სარეზერვო სამსახურის მიმართ.

სარჩელი შეეხებოდა „სამხედრო სარეზერვო სამსახურის შესახებ“ საქართველოს კანონის მე-2 მუხლის მე-2 პუნქტის არაკონსტიტუციურად ცნობას, რომელიც სამხედრო სარეზერვო სამსახურის მოხდის მოვალეობას ადგენს იმ პირებისთვისაც, რომლებიც რწმენის თავისუფლების მოტივით უარს აცხადებენ სამხედრო სარეზერვო სამსახურზე. საქართველოს საკონსტიტუციო სასამართლომ დააკმაყოფილა საქართველოს სახალხო დამცველის კონსტიტუციური სარჩელი საქართველოს პარლამენტის წინააღმდეგ და საქართველოს კონსტიტუციის მე-14 მუხლთან და მე-19 მუხლის პირველ და მე-3 პუნქტებთან მიმართებით არაკონსტიტუციურად ცნო „სამხედრო სარეზერვო სამსახურის შესახებ” საქართველოს კანონის ის ნორმატიული შინაარსი, რომელიც სამხედრო სარეზერვო სამსახურის მოხდის მოვალეობას ადგენდა იმ პირთა მიმართ, რომლებიც რწმენის თავისუფლების მოტივით უარს აცხადებენ სამხედრო სარეზერვო სამსახურზე.

აღნიშნულ საკითხთან დაკავშირებით დეტალურ ინფორმაციას შეგიძლიათ გაეცნოთ ანგარიშის თავში კონსტიტუციური მართლმსაჯულების შესახებ.

**საგადასახადო რეჟიმი**

2011 წლის იანვრიდან საქართველოში ამოქმედდა ახალი საგადასახადო კოდექსი. აღნიშნული კანონი, ისევე, როგორც მანამდე მოქმედი, რელიგიური ორგანიზაციების საქმიანობას არ მიიჩნევს ეკონომიკურ საქმიანობად და შესაბამისად არ ხდება მათი დაბეგვრა რიგი გადასახადებით, თუმცა ეს წესი ყველა რელიგიური ორგანიზაციისათვის ერთნაირი არ არის.

რელიგიური ორგანიზაციების საგადასახადო რეჟიმთან დაკავშირებით საქართველოს კანონმდებლობაში არსებულ პრობლემებთან დაკავშირებით დეტალურად ვისაუბრეთ 2010 წლის ანგარიშში[[1]](#footnote-1), რომელშიც წარმოვადგინეთ ჩვენი ხედვა და რეკომენდაციები ამ პრობლემათა დასარეგულირებლად. მიუხედავად აღნიშნულისა, სამწუხაროდ, საანგარიშო პერიოდში საგადასახადო კანონმდებლობაში შესაბამისი ცვლილებები და დამატებები არ შესულა.

**საკუთრებასთან დაკავშირებული პრობლემები**

წლების განმავლობაში გადაუჭრელია საბჭოთა პერიოდში რამდენიმე რელიგიური გაერთიანებისთვის ჩამორთმეული ქონების რესტიტუციის საკითხი. ამ ობიექტების ნაწილი სავალალო მდგომარეობაშია. საანგარიშო პერიოდში ვერ მოხერხდა მათი შენარჩუნებისთვის აუცილებელი სარესტავრაციო სამუშაოების ჩატარება. ამ ეტაპზე სომეხთა სამოციქულო ეკლესია სახელმწიფოსგან 6 რელიგიური ნაგებობის დაბრუნებას მოითხოვს, რომლებიც დღესდღეობით არ ფუნქციონირებს. კათოლიკე ეკლესია 5 კათოლიკური ტაძრის საკითხის გადაჭრის აუცილებლობაზე ამახვილებს ყურადღებას. ეს კათოლიკური ნაგებობები სადღეისოდ საქართველოს მართლმადიდებელი ეკლესიის საკუთრებაა. რამდენიმე უმოქმედო მეჩეთის დაბრუნების საკითხს სვამს მუსლიმთა თემიც (დაწვრილებით ამ საკითხის შესახებ იხ. სახალხო დამცველის 2009 და 2010 წლების ანგარიშებში).

**მედია და ტოლერანტობა**

საანგარიშო პერიოდში მედიასთან დაკავშირებული ვითარება არსებითად არ შეცვლილა. ბოლო სამი წლის განმავლობაში, ორი ბეჭდვითი გამოცემისა და რამდენიმე ინტერნეტგვერდის გარდა, რელიგიის თავისუფლების საკითხებისა და რელიგიური მრავალფეროვნების მედიაეთიკის სტანდარტების გაშუქებით სხვა მედიაორგანიზაციები არ დაინტერესებულან. კვლავაც პრობლემატური იყო ყველა ტიპის მედიაში ე.წ. სიძულვილის ენის გამოყენება და ქსენოფობიის ტირაჟირება.

აქვე უნდა აღინიშნოს, რომ 2011 წელს სახალხო დამცველთან არსებულმა ტოლერანტობის ცენტრმა შექმნა ვებგვერდი tolerantoba.ge, რომლის სივრცე მთლიანად ეთმობა რელიგიური და ეთნიკური უმცირესობების საკითხებს. გვერდის მიზანია რელიგიური და ეთნიკური მრავალფეროვნების ბაზის შექმნა, რომელშიც განთავსდება ამ თემების გარშემო არსებული ყველა ტიპის ინფორმაცია. ამასთანავე, საგანგებოდ გვერდისათვის მომზადებული ვიდეოსიუჟეტების მეშვეობით საზოგადოება გაეცნობა რელიგიურ და ეთნიკურ დღესასწაულებსა და ტრადიციებს. გათვალისწინებულია, რომ გვერდის აქტუალური მასალის შექმნაში თავად უმცირესობების წარმომადგენლები მიიღებენ მონაწილეობას. Tolerantoba.ge –ს ნარატიულ ტექსტებს მკითხველი სამ ენაზე იხილავს: ქართულად, ინგლისურად და რუსულად.

**რეკომენდაციები:**

რეკომენდაციით მივმართავთ საქართველოს პარლამენტს, დაიწყოს მუშაობა საგადასახადო კანონმდებლობის სრულყოფისათვის, რათა უზრუნველყოს ყველა რელიგიური გაერთიანებისათვის თანასაწორი საგადასახადო–სამართლებრივი რეჟიმის არსებობა საქართველოს კონსტიტუციის მე–14 მუხლით დადგენილი თანასწორობის პრინციპის შესაბამისად.

რეკომენდაციით მივმართავთ კომპეტენტურ ორგანოებს, დაუყოვნებლივ იქნეს შესწავლილი სახელმწიფოს საკუთრებაში არსებული რელიგიური უმცირესობების ისტორიული ნაგებობების მდგომარეობა და უზუნველყოფილი მათი კონსერვაციის მიზნით გადაუდებელი სარემონტო სამუშაოების შესრულება; პარალელურად გატარდეს ზომები სადავო ნაგებობების მესაკუთრეთა დადგენისა და შესაბამისი ქონების გადაცემისათვის.

რეკომენდაციით მივმართავთ საზოგადოებრივ მაუწყებელს გამოიჩინოს მეტი ძალისხმევა ქვეყანაში რელიგიური ტოლერანტობის განვითარების მხარდასაჭერად. ამ მხრივ უმჯობესი იქნება ტელე და რადიომაუწყებლობის მეშვეობით განსაკუთრებული ყურადღება დაეთმოს საგანმანათლებლო, სამეცნიერო-პოპულარული გადაცემების მომზადებას, რომლებშიც ასახული იქნება მსოფლიო და ადგილობრივი რელიგიური კულტურა, მრავალფეროვნება და ტრადიციები, გაანალიზდება ამ კუთხით მიმდინარე გლობალური თუ ლოკალური პროცესები და არსებული გამოწვევები.

1. საქართველოს სახალხო დამცველის ანგარიში საქართველოში ადამიანის უფლებათა და თავისუფლებათა დაცვის მდგომარეობის შესახებ – გვ.248) [↑](#footnote-ref-1)